|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

 Αθήνα, 02/06/2023

**ΔΕΛΤΙΟ ΤΥΠΟΥ**

**ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ 5 IOYNIOY 2023**

Η Παγκόσμια Ημέρα Περιβάλλοντος 2023, προτρέπει σε μια πλανητική προσπάθεια για την αντιμετώπιση της ρύπανσης από τα πλαστικά. Εκατομμύρια άνθρωποι σε περισσότερες από 150 χώρες θα συμμετάσχουν σε εκδηλώσεις για τον εορτασμό της. Ο θεσμός της Παγκόσμιας Ημέρας Περιβάλλοντος μάς υπενθυμίζει την ανάγκη να ζήσουμε σε αρμονία με τη φύση, κάνοντας επιλογές προς έναν λιγότερο επιβαρυντικό για το περιβάλλον τρόπο ζωής. Ειδικότερα, όταν η κατάσταση στον πλανήτη επιδεινώνεται χρόνο με το χρόνο. Και τα στοιχεία είναι αμείλικτα, καθώς περισσότεροι από **3 δισεκατομμύρια άνθρωποι πλήττονται από τα υποβαθμισμένα οικοσυστήματα.**

Ηρύπανση ευθύνεται για περίπου 9 εκατομμύρια πρόωρους θανάτους κάθε χρόνο, περισσότερα από 1 εκατομμύριο φυτικά και ζωικά είδη κινδυνεύουν να εξαφανιστούν, σχεδόν οι μισοί άνθρωποι βρίσκονται ήδη στη ζώνη κινδύνου για το κλίμα και έχουν 15 φορές περισσότερες πιθανότητες να πεθάνουν από τις κλιματικές επιπτώσεις, όπως η ακραία ζέστη, οι πλημμύρες και η ξηρασία. Μέχρι το 2050, περισσότεροι από 200 εκατομμύρια άνθρωποι μπορεί να εκτοπιστούν από τις επιπτώσεις των ακραίων καιρικών φαινομένων λόγω της κλιματικής κρίσης. Η υποβάθμιση του περιβάλλοντος έχει σοβαρές κοινωνικές επιπτώσεις τις οποίες βιώνουν εντονότερα τα πλέον ευάλωτα τμήματα του πληθυσμού μιας χώρας. Η ενεργειακή φτώχεια, η κακή ποιότητα ζωής στις πόλεις (ατμοσφαιρική ρύπανση, έλλειψη πρασίνου, θόρυβος κλπ) με την σειρά τους υποσκάπτουν την δημόσια υγεία.

Το ΕΚΑ και οι εργαζόμενοι ζητάμε την εφαρμογή πολιτικών βιώσιμης ανάπτυξης που να συνδέουν αρμονικά την κοινωνία με την οικονομία και το περιβάλλον. Αυτή η ανάπτυξη μπορεί όχι μόνο να δημιουργήσει νέες θέσεις εργασίας, αλλά και να αποτελέσει μοχλό κοινωνικής ευημερίας. Με την διαρκή παρουσία μας και τις θέσεις μας στα ζητήματα του περιβάλλοντος, διεκδικούμε λόγο και ρόλο στις σχετικές επιλογές, προκειμένου αυτές να έχουν κοινωνικό πρόσημο και αντίκρισμα.

**Το Δ.Σ.**